இத்ரிசு தேபி

இத்ரிசு தேபி இத்னோ (Idriss Déby Itno; ; 18 சூன் 1952 – 20 ஏப்ரல் 2021) சாட் நாட்டின் அரசியல்வாதியும், இராணுவ அதிகாரியும் ஆவார். இவர் 1990 முதல் இறக்கும் வரை சாட் நாட்டின் அரசுத்தலைவராகப் பதவியில் இருந்தார். இவர் படை ஒன்றிற்குத் தலைமை தாங்கிச் செல்லும் போது கொல்லப்பட்டார். இத்ரிசு ஆளும் தேசப்பற்றுள்ள இரட்சணிய இயக்கத்தின் தலைவரும் ஆவார். இவர் சகாவா இனக்குழுவின் பிதாயத் வம்சத்தைச் சேர்ந்தவர். 1990 திசம்பரில் அன்றைய அரசுத்தலைவராக இருந்த இசேனே ஆப்ரே இற்கு எதிராகக் கிளர்ச்சியில் ஈடுபட்டு ஆட்சியைக் கைப்பற்றினார். அதற்குப் பின்னர் இவரது ஆட்சிக்கு எதிராக இடம்பெற்ற பல கிளர்ச்சிகளையும், இராணுவப் புரட்சிகளையும் முறியடித்து ஆட்சியில் தொடர்ந்தார். 1996, 2001 அரசுத்தலைவர் தேர்தல்களில் வெற்றி பெற்றார். ஒரு அரசுத்தலைவரின் பதவிக்கால எல்லை நீக்கப்பட்டதை அடுத்து, 2006, 2011, 2016, 2021 தேர்தல்களிலும் போட்டியிட்டு வெற்றி பெற்றார். இவர் முஅம்மர் அல் கதாஃபியின் உலகப் புரட்சி மையத்தில் படித்துப் பட்டம் பெற்றார். தெபியின் பல தசாப்த கால ஆட்சியை பல பன்னாட்டு ஊடகங்கள் சர்வாதிகார ஆட்சியாக விவரித்தன.

இறப்பு
இவர் 2021 ஏப்ரல் 20 அன்று "பாக்ட்" கிளர்ச்சியாளர்களுக்கு எதிராகத் தனது படைகளுக்குத் தலைமை தாங்கிச் சென்ற போது துப்பாக்கிக் குண்டுகள் தாக்கி களச்சாவு அடைந்ததாக இராணுவப் பேச்சாளர் தெரிவித்தார். இறக்குப் போது இவருக்கு அகவை 68 ஆகும். இவரது இறப்பை அடுத்து சாட் நாட்டின் நாடாளுமன்றம் கலைக்கப்பட்டு, இவரது மகன் மகமத் தேபி இத்னோ தலைமையில் இடைக்கால இராணுவப் பேரவை அமைக்கப்பட்டது. அத்துடன் சாட் அரசும் கலைக்கப்பட்டது.

மேற்கோள்கள் 

1952 பிறப்புகள்
2021 இறப்புகள்
ஆப்பிரிக்க அரசுத்தலைவர்கள்
சாட்